Bernardus Kouchner
Bernardus Kouchner Res apud Vicidata repertae: Nativitas: 1 Novembris 1939; Avennio Patria: Francia Familia Genitores: Georges Kouchner; Coniunx: Évelyne Pisier, Christine Ockrent Proles: Camille Kouchner, Antoine Kouchner, Julien Kouchner, Alexandre Kouchner Bernardus Kouchner (Avennione natus die 1 Novembris 1939) est gastroenterologus et politicus Francicus. Medicorum filius, nepos est Iudaeorum qui e Duneburgo Lettoniae migrantes Franciam anno 1908 petiverant amboque Osvecimiae anno 1944 mortem obierint. Alumnus est facultatis medicinae Parisiensis sicut et pater qui studia sua ibi absolverat eodem anno quo Bernardus natus esset. Qui Eburovicis Lutetiaeque educatus, collegii Sanctae Barbarae familiaris, atheista sicut et pater, cito ad studentes communistas(fr), deinde multos annos ad socialistas se iunxit. Ab anno fere 1970 usque in 1988 Lutetiae apud nosocomium Cochin operam dedit, sed eisdem annis rationibus medicis philanthropicisque ad Biafram, Iordaniam, Libanum, Carduchiam, Vietnamiam profectus est. Inter conditores fuit societatis Medicorum sine finibus (Médecins sans frontières) anno 1971, e qua exiens anno 1980 Medicos orbis terrarum (Médecins du monde) condidit. Minister pro valetudine Francicus meruit pro rectione socialistica, annis 1992–1993, primo ministro Petro Bérégovoy. Legatus est parlamento Europaeo ab anno 1994, sed minister delegatus pro valetudine annis 1997–1999 et 2001–2002 fuit, primo ministro Leonillo Jospin. Fuit etiam negotiorum externorum minister pro rectione conservativa, primo ministro Francisco Fillon, annis 2007–2010.